
Egy beruházás értékelésének komplex előkészítése az állattenyésztési ágazatban II. - Modellkészítés, pénzáramok, kalkulatív kamatláb

A szerző dolgozatában a kalkulatív kamatláb meghatározásának elméleti és gyakorlati aspektusait vizsgálja annak érdekében, hogy egy konkrét tehenészet rövid- középtávon esedékes-, stratégiai jelentőségű beruházásának értékeléséhez egy megalapozott módon meghatározott diszkontráta kerülhessen alkalmazásra. Bár jelen dolgozat önállóan is megállja helyét, az szervesen illeszkedik az említett beruházás-megvalósíthatósági kutatás ívébe, melyet a szerző 2021-ben kezdett.
A kutatás kezdete óta a szerző két írása is napvilágot látott a téma (tejtermelés) kapcsán – az egyik egy szorosan kapcsolódó előkészítő előzménydolgozat, a másik pedig egy fenntarthatósági kérdésekkel foglalkozó írás. Itt kell leszögezni, hogy bár említett dolgozatok többször is hivatkozásra kerülnek jelen munkában, azok tartalma semmilyen formában nem került átvételre – hivatkozásuk egyetlen célja az erőteljesebb kijelentések alátámasztása, kikerülve ezzel a megalapozatlanság vádját.
A kalkulatív kamatláb helyes meghatározásához vezető úton szükségszerűen olyan területeken kell vizsgálódni, mint a pénz időértéke, a kockázat- vagy az infláció kezelése, melyek elengedhetetlen szempontok a tervidőszaki eredmény- és pénzáramkimutatás-, így közvetetten a beruházás pénzáramainak meghatározása kapcsán. Az említett lépések a kutatás következő szakaszában esedékesek, így jelen dolgozat összekötő- és átvezető elemként is funkcionál a múlt elemzése és a jövő prognosztizálása között.
A dolgozat (egyben a teljes kutatás) további gyakorlati haszna, hogy eredményeit hasznosítani tudják más vállalatok is, többek között a közeljövőben esedékes (már szervezés alatt álló) tejágazati interjúk és üzemlátogatások helyszínein.
Fontos kijelenteni, hogy jelen dolgozatban a szerző dedikáltan és célzottan csak a kalkulatív kamatláb meghatározásával foglalkozik, mely a szakirodalom vizsgálata alapján egy különálló tudományterületet képvisel. Emiatt a fókuszált irány miatt fordulhat elő az, hogy jelen írásban szándékosan nem kerülnek kifejtésre (vagy csak az épp szükséges mértékig) például kockázati tényezők és kockázatkezelési módszerek, finanszírozási lehetőségek, sem egyéb-, jelen dolgozat elkészültéhez nem elengedhetetlen agrárspecifikus elemek.



